Ehdotus NEUVOSTON ASETUS lopullisen polkumyyntitullin käyttöönotosta ja Taiwanista peräisin olevan lämpömuovautuvan styreenibutadieenistyreenikumin tuonnissa käyttöön otetun väliaikaisen polkumyyntitullin lopullisesta kantamisesta

(komission esittämä)

PERUSTELUT

1. Komissio aloitti 26 päivänä elokuuta 1999 Taiwanista peräisin olevan lämpömuovautuvan styreenibutadieenistyreenikumin tuontia koskevan polkumyyntimenettelyn.

2. Komissio otti käyttöön väliaikaisen polkumyyntitullin kyseisestä maasta peräisin olevan lämpömuovautuvan styreenibutadieenistyreenikumin tuonnissa 24 päivänä toukokuuta 2000 antamallaan asetuksella (EY) N:o 1091/2000.

3. Liitteenä oleva ehdotus neuvoston asetukseksi perustuu polkumyyntiä, vahinkoa, syy-yhteyttä ja yhteisön etua koskeviin lopullisiin päätelmiin, jotka vahvistivat lopullisten polkumyyntitoimenpiteiden käyttöönoton välttämättömyyden.

4. Sen vuoksi ehdotetaan, että neuvosto hyväksyy liitteenä olevan asetusehdotuksen, joka olisi julkaistava Euroopan yhteisöjen virallisessa lehdessä viimeistään 25 päivänä syyskuuta 2000.

Ehdotus

NEUVOSTON ASETUS

lopullisen polkumyyntitullin käyttöönotosta ja Taiwanista peräisin olevan lämpömuovautuvan styreenibutadieenistyreenikumin tuonnissa käyttöön otetun väliaikaisen polkumyyntitullin lopullisesta kantamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1], sellaisena kuin se on viimeksi muutettuna asetuksella (EY) N:o 905/98 [2], ja erityisesti sen 9 ja 10 artiklan,

[1] EYVL L 56, 6.3.1996, s.1

[2] EYVL L 128, 30.4.1998, s. 18

ottaa huomioon komission ehdotuksen kuultuaan neuvoa-antavaa komiteaa asiasta,

sekä katsoo seuraavaa:

A. VÄLIAIKAISET TOIMENPITEET

(1) Komission asetuksella (EY) N:o 1091/2000 [3], jäljempänä 'väliaikaista tullia koskeva asetus', otettiin käyttöön väliaikaiset polkumyyntitullit Taiwanista peräisin olevan CN-koodeihin ex 4002 19 00 ja ex 4002 99 kuuluvan lämpömuovautuvan styreenibutadieenistyreenikumin tuonnissa yhteisöön.

[3] EYVL L 124, 25.5.2000, s. 12.

(2) Rinnakkaisen tukien vastaisen tutkimuksen tuloksena komission asetuksella (EY) N:o 1092/2000 [4] otettiin käyttöön väliaikaiset tasoitustullit Taiwanista peräisin olevan lämpömuovautuvan styreenibutadieenistyreenikumin tuonnissa yhteisöön.

[4] EYVL L 124, 25.5.2000, s. 26.

B. MYÖHEMPI MENETTELY

(3) Sen jälkeen, kun oli ilmoitettu niistä olennaisista tosiasioista ja huomioista, joiden perusteella oli päätetty ottaa käyttöön väliaikaiset toimenpiteet, useat asianomaiset osapuolet esittivät kirjallisia huomautuksia. Neuvoston asetuksen (EY) N:o 384/96, sellaisena kuin se on viimeksi muutettuna asetuksella (EY) N:o 905/98, jäljempänä 'perusasetus', 20 artiklan 1 kohdan mukaisesti asianomaiset osapuolet saivat pyynnöstä mahdollisuuden tulla komission kuulemiksi.

(4) Komissio jatkoi lopullisia päätelmiään varten tarpeellisina pitämiensä tietojen hankkimista ja tarkistamista.

(5) Kaikille osapuolille ilmoitettiin niistä olennaisista seikoista ja huomioista, joiden perusteella aiottiin suositella lopullisten polkumyyntitullien käyttöönottoa Taiwanista peräisin olevan lämpömuovautuvan styreenibutadieenistyreenikumin tuonnissa ja kyseisen tuonnin väliaikaisen tullin vakuutena olevien määrien lopullista kantamista.

Lisäksi asetettiin määräaika, jonka kuluessa osapuolet voivat esittää huomautuksia tämän ilmoituksen johdosta.

(6) Asianomaisten osapuolten suulliset ja kirjalliset huomautukset tutkittiin ja otettiin tarvittaessa huomioon lopullisia päätelmiä varten.

(7) Alustavien päätelmien tarkastelun jälkeen päätetään niitä koskevien myöhemmin kerättyjen tietojen perusteella, että väliaikaisen asetuksen tärkeimmät päätelmät olisi vahvistettava.

C. TARKASTELTAVANA OLEVA TUOTE JA SAMANKALTAINEN TUOTE

(8) Tarkasteltavana oleva tuote on lämpömuovautuva styreenibutadieenistyreenikumi, joka luokitellaan tällä hetkellä CN-koodeihin ex 4002 19 00 ja ex 4002 99.

(9) Eräs yhteisön tuoja väitti, että Taiwanista tuotava styreenibutadieenistyreenikumi on joustavuudeltaan ja kestävyydeltään erilainen kuin yhteisössä tuotettu styreenibutadieenistyreenikumi. Komission tutkimuksessa kuitenkin ilmeni, että taiwanilaiset tuottajat tuottavat eri styreenibutadieenistyreenikumityyppejä, joilla on täsmälleen sama koostumus kuin yhteisössä tuotetuilla vastaavilla tyypeillä. Tutkimuksessa kävi myös ilmi, että vaikka Taiwanista tuodun styreenibutadieenistyreenikumin laatu oli ehkä huonompi yhden yrityksen osalta vuosina 1995 - 1996, kun kyseinen yritys aloitti styreenibutadieenistyreenikumin tuotantonsa, sen laatu saavutti nopeasti yhteisössä tuotetun styreenibutadieenistyreenikumin laatutason. Lopuksi tutkimuksesta ilmeni, että yhteisön käyttäjät eivät tee eroa Taiwanin ja yhteisön styreenibutadieenistyreenikumin laadun suhteen. Komissio päätteli, että Taiwanista tuotu styreenibutadieenistyreenikumi ja yhteisöstä peräisin oleva styreenibutadieenistyreenikumi ovat ominaisuuksiltaan ja laadultaan samanlaiset.

(10) Toinen yhteisön tuoja väitti, että kuivaa ja öljyllä jatkettua styreenibutadieenistyreenikumia olisi pidettävä kahtena eri tuotteena, koska niitä käytetään eri tuotannonaloilla. Styreenibutadieenistyreenikumin eri tuottajat ja käyttäjät vahvistivat kuitenkin komissiolle, että monet yhteisön käyttäjät, erityisesti jalkineteollisuus, eivät tee eroa kuivan ja öljyllä jatketun styreenibutadieenistyreenikumin välillä. Sen vuoksi päätellään, että kuivan ja öljyllä jatketun styreenibutadieenistyreenikumin markkinoiden välillä ei voi tehdä eroa.

(11) Sama yritys väitti myös, että kuiva ja öljyllä jatkettu styreenibutadieenistyreenikumi ovat lähellä muita tuotetyyppejä, kuten styreeni-isopreenistyreenikumia, joita yhteisön styreenibutadieenistyreenikumin tuottajat myös tuottavat. Yritys väitti, että ei ole olemassa mitään perusteita erottaa styreenibutadieenistyreenikumia näistä muista tuotteista. Tutkimuksesta kuitenkin ilmeni, että kuivalla ja öljyllä jatketulla styreenibutadieenistyreenikumilla on täsmälleen sama fyysinen koostumus, nimittäin butadieeni ja styreeni, ja ainoana erona on öljyn lisääminen tuotantoprosessin lopussa. Kyseinen fyysinen koostumus erottaa styreenibutadieenistyreenikumin selvästi muista tuotteista, kuten styreeni-isopreenistyreenikumista. Sen vuoksi päätellään, että kuivaa ja öljyllä jatkettua styreenibutadieenistyreenikumia pidetään tässä tutkimuksessa yhtenä ja samana tuotteena.

(12) Koska muita väitteitä ei esitetty, vahvistetaan sen vuoksi väliaikaista tullia koskevan asetuksen johdanto-osan 13-16 kappaleessa esitetyt päätelmät.

D. POLKUMYYNTI

(13) Eräs taiwanilainen tuotantoa harjoittava viejä väitti vääräksi polkumyyntimarginaalin laskemisessa käytettyä menetelmää, jossa normaaliarvoja verrattiin yksittäisten vientitapahtumien hintoihin.

(14) Tutkimusajanjakson vientihintojen ajoituksen tarkastelusta käy kuitenkin ilmi, että suurin osa polkumyynnistä tapahtui kyseisen ajanjakson jälkimmäisellä puoliskolla. Polkumyynti kokonaisuudessaan ei siten heijastuisi tavanomaisessa laskennassa polkumyynnin perusasetuksen 2 artiklan 11 kohdan tarkoittamassa merkityksessä.

(15) Sen vuoksi vahvistetaan väliaikaista tullia koskevan asetuksen johdanto-osan 25 kappaleessa esitetyt väliaikaiset päätelmät.

(16) Lopulliset polkumyyntimarginaalit ilmaistuna prosentteina CIF-tuontihinnasta yhteisön rajalla tullaamattomana ovat seuraavat:

- Lee Chang Yung Chemical Industry Corp.,Taipei 5,3 %

- Chi Mei Corp., Taiwan 9,1 %

- yhteistyöhön osallistumattomat vientiä harjoittavat tuottajat 20,0 %.

E. VAHINKO

1. Yhteisön tuotannonalan määritelmä

(17) Koska yhteisön tuotannonalan määritelmää koskevia huomautuksia ei tehty, vahvistetaan väliaikaista tullia koskevan asetuksen johdanto-osan 31 ja 32 kappaleessa esitetyt päätelmät.

2. Yhteisön kulutus

(18) Koska yhteisön kulutusta koskevia huomautuksia ei tehty, vahvistetaan väliaikaista tullia koskevan asetuksen johdanto-osan 33 kappaleessa esitetty sitä koskeva arvio.

3. Styreenibutadieenistyreenikumin tuonti Taiwanista yhteisöön

a) Tuonnin määrä, markkinaosuus ja keskimääräinen tuontihinta

(19) Koska Taiwanista peräisin olevan tuonnin määrää yhteisöön, markkinaosuutta ja keskimääräistä tuontihintaa koskevia huomautuksia ei tehty, vahvistetaan väliaikaista tullia koskevan asetuksen johdanto-osan 34-37 kappaleissa esitetyt arviot.

b) Hinnan alittavuus

(20) Hinnan alittavuus määritettiin alustavasti vertaamalla vientihintaa (CIF-hinta yhteisön rajalla tullattuna) ja yhteisön tuotannonalan veloittamia hintoja (vapaasti tehtaalla). Samanlaisten tuotetyyppien myyntihintoina pidettiin riippumattomille asiakkaille tapahtuneen myynnin hintoja alennusten ja hyvitysten vähentämisen jälkeen.

(21) Kuten johdanto-osan 9 kappaleessa mainitaan, eri tuotetyyppien vertailukelpoisuutta koskevia huomautuksia esitettiin, mistä huolimatta todettiin, että Taiwanista tuodulla ja yhteisössä tuotetulla styreenibutadieenistyreenikumilla on samat ominaisuudet

(22) Kyseiset huomautukset eivät vaikuttaneet väliaikaisen asetuksen päätelmiin, joiden johdosta keskimääräinen hinnan alittavuuden marginaali ilmaistuna prosentteina yhteisön tuotannonalan keskimääräisistä myyntihinnoista oli 12,3 prosenttia.

4. Yhteisön tuotannonalan taloudellinen tilanne

(23) Eräs yhteisön tuoja huomautti, että varastoja ja kannattavuutta ei ollut laskettu vuoden 1995 osalta. Kuten väliaikaista tullia koskevan asetuksen johdanto-osan 46 ja 47 kappaleessa on mainittu, täsmällisiä varastoja ja kannattavuutta koskevia tietoja ei ollut saatavilla, koska yhdessä yrityksessä kirjanpitomenettelyjä oli muutettu ja toisessa yrityksessä oli toteutettu rakenteellisia muutoksia. Joka tapauksessa tutkimuksesta kävi ilmi, että kannattavuus oli suurempi vuonna 1995 kuin vuonna 1996. Tämä vahvistaa vahingon määrittämistä.

(24) Koska yhteisön tuotannonalan tuotantoa, kapasiteettia, myyntimäärää, myyntihintaa, markkinaosuutta, varastoja, kannattavuutta, investointeja ja työllisyyttä koskevista luvuista ei tehty muita huomautuksia, vahvistetaan väliaikaista tullia koskevan asetuksen johdanto-osan 40-49 kappaleessa esitetyt päätelmät.

5. Päätelmät

(25) Edellä esitetyn perusteella pääteltiin, että yhteisön tuotannonalalle aiheutuu merkittävää vahinkoa väliaikaista tullia koskevan asetuksen johdanto-osan 55 kappaleen mukaisesti.

F. SYY-YHTEYS

1. Polkumyynnillä tapahtuneen tuonnin vaikutukset

(26) Taiwanin viranomaiset ja eräs yhteisön tuoja väittivät, että yhteisön tuotannonalan suuren markkinaosuuden (89 prosenttia tutkimusajanjaksolla) vuoksi Taiwanista tuleva tuonti ei voinut aiheuttaa vahinkoa yhteisön tuotannonalalle, sillä sen markkinaosuus oli paljon pienempi (6,1 prosenttia). Tässä tapauksessa päätettiin, että Taiwanista peräisin oleva tuonti, joka aiheutti vahvoja hintapaineita kilpailukykyisillä ja avoimilla markkinoilla (hinnan alittavuus oli 12,3 prosenttia tutkimusajanjaksolla), aiheutti huomattavia paineita yhteisön tuotannonalalle. Markkinaosuutensa säilyttämiseksi yhteisön tuotannonalan oli myös laskettava hintojaan (47 prosentin hintojen lasku vuodesta 1995 tutkimusajanjaksoon). Tämän seurauksena yhteisön tuotannonala kärsi suuria menetyksiä (kannattavuus väheni 14,9 prosentista -9,8 prosenttiin vuodesta 1996 tutkimusajanjaksoon). Lopuksi katsottiin, että yhteisön koko tuotannonalan suuri markkinaosuus ei suojannut sitä epäterveeltä polkumyynnillä tapahtuvalta Taiwanista peräisin olevalta kilpailulta ja että Taiwanista tulevasta tuonnista johtuvat hintapaineet ovat kyseiselle tuotannonalalle aiheutuneen vahingon tärkein syy.

(27) Taiwanin viranomaiset väittivät, että yhteisön tuottajien lisääntyneet investoinnit ovat johtaneet suurempaan kilpailuun kyseisten tuottajien keskuudessa, mistä on aiheutunut vahinkoa. Tutkimuksessa kuitenkin paljastui, että kuten väliaikaista polkumyyntiä koskevan asetuksen johdanto-osan 48 kappaleessa on todettu, investoinnit ovat vaihdelleet vuodesta 1995, eivätkä ne osoita Taiwanin viranomaisten väittämää noususuuntausta. Investoinnit pysyivät melko vähäisinä eli koneita ajanmukaistettiin normaalisti. Tärkeimmät investoinnit tuottajat tekivät ennen vuotta 1995, jolloin ne perustivat tuotantolaitoksiaan.

(28) Taiwanin viranomaiset väittivät myös, että yhteisön tuotannonalalle aiheutunut vahinko voisi johtua raaka-aineiden hintojen noususta. Kuten väliaikaista tullia koskevan asetuksen johdanto-osan 73 kappaleessa todettiin, raaka-aineiden hinnat ovat vaihdelleet vuodesta 1995, eivätkä ne osoita mitään erityistä suuntausta. On todennäköisempää, että niiden vaihtelu on kausittaista, ja sen vuoksi niillä ei voida perustella styreenibutadieenistyreenikumin hintojen jatkuvaa laskua vuodesta 1995.

(29) Eräs yhteisön tuoja väitti, että yhteisön tuotannonalalle aiheutunut vahinko voisi johtua tuotantokustannusten sekä myynti-, hallinto- ja yleiskustannusten lisääntymisestä. Tutkimuksessa paljastui kuitenkin, että kyseisten kustannusten pysyessä suurin piirtein samoina vuosina 1995-1999 yhteisön tuottajien myynnin arvo laski jyrkästi (39 prosenttia) hintojen laskun vuoksi.

2. Päätelmät

(30) Koska yhteisön tuotannonalalle aiheutuneen vahingon syytä koskevia huomautuksia ei tehty, vahvistetaan väliaikaista tullia koskevan asetuksen johdanto-osan 74 ja 75 kappaleessa esitetyt päätelmät, että Taiwanista peräisin oleva styreenibutadieenistyreenikumin tuonti on aiheuttanut vahinkoa yhteisön tuotannonalalle.

G. YHTEISÖN ETU

1. Yhteisön tuotannonalan etu

(31) Koska yhteisön tuotannonalan etua koskevia huomautuksia ei tehty, vahvistetaan väliaikaista tullia koskevan asetuksen johdanto-osan 77-81 kappaleessa esitetyt päätelmät.

2. Vaikutus käyttäjiin

(32) Väliaikaisten toimenpiteiden käyttöönottoa koskevan asetuksen antamisen jälkeen kaksi yhteisön tuojaa ilmaisivat huolensa toimenpiteiden vaikutuksista niiden asiakkaisiin. Olisi huomattava, että yksi kyseisistä yrityksistä harjoitti tuontia taiwanilaiselta yhteistyöhön osallistumattomalta tuottajalta, ja kyseiseen tuojaan sovellettiin 28,2 prosentin suuruista väliaikaista kumuloitua tukien vastaista tullia ja polkumyyntitullia. Jos lopulliset toimenpiteet otetaan käyttöön, kaikilla tuojilla on mahdollisuus ostaa styreenibutadieenistyreenikumia yhteisön tuottajilta, yhdeltä yhteistyössä toimineista tuottajista Taiwanissa tai jostain muusta lähteestä, johon ei sovelleta toimenpiteitä.

(33) Tämän johdosta arvioidaan lopullisten toimenpiteiden aiheuttama keskimääräinen hinnankorotus 1,1 prosentiksi. Tutkimuksen aikana vahvistettiin, että kyseisellä hinnankorotuksella olisi todennäköisesti vähäinen vaikutus käyttäjiin. Tullien vaikutusta tutkittiin useisiin tyypillisiin käyttäjiin, joiden tuotantokustannuksista styreenibutadieenistyreenikumin osuus oli 40 prosenttia. Todettiin, että toimenpiteiden käyttöönotto laskisi kannattavuutta keskimäärin 0,3 prosentilla niiden styreenibutadieenistyreenikumiin liittyvän liiketoiminnan osalta.

(34) Lisäksi useimpien yhteisön käyttäjien ostaessa pääosan styreenibutadieenistyreenikumistaan yhteisön tuottajilta, hinnankorotukset eivät tuntuisi suurimmassa osassa ostoja.

(35) Koska yhteisön tuojat eivät esittäneet lisätodisteita ja koska yhteisön käyttäjät eivät tehneet huomautuksia, vahvistetaan väliaikaista tullia koskevan asetuksen johdanto-osan 86 kappaleessa esitetyt päätelmät.

3. Päätelmät

(36) Yhteisön edun määrittämisestä esitettyjen uusien väitteiden ei katsota kumoavan päätelmää siitä, että ei ole olemassa pakottavia syitä olla ottamatta käyttöön polkumyyntitoimenpiteitä. Tämän vuoksi alustavat päätelmät vahvistetaan.

H. LOPULLISET TOIMET

(37) Polkumyyntiä, vahinkoa, syy-yhteyttä ja yhteisön etua koskevien päätelmien perusteella katsotaan, että olisi otettava käyttöön lopulliset polkumyyntitoimenpiteet, jotta polkumyynnillä tapahtuva tuonti Taiwanista ei aiheuttaisi enempää vahinkoa yhteisön tuotannonalalle.

1. Vahingon korjaava taso

(38) Kuten väliaikaista tullia koskevan asetuksen johdanto-osan 91 kappaleessa selitetään, vahinkoa aiheuttamaton hinta määritettiin lisäämällä yhteisön tuotannonalan myyntihintaan sen keskimääräinen tosiasiallinen tappio ja lisäämällä siihen kahdeksan prosentin voittomarginaali, joka kattaisi yhteisön tuotannonalan tuotantokustannukset ja mahdollistaisi kohtuullisen voiton, joka saataisiin, mikäli polkumyynnillä tapahtuvaa tuontia ei asianomaisesta maasta esiintyisi.

2. Tullin muoto ja määrä

(39) Perusasetuksen 7 artiklan 2 kohdan mukaisesti polkumyyntitullin olisi vastattava polkumyyntimarginaalia, paitsi jos vahingon korjaava marginaali on alempi.

(40) Tämä johti taiwanilaisten yhteistyössä toimineiden tuottajien osalta seuraaviin polkumyyntitulleihin:

- Chi Mei Corporation 9,1 %

- Lee Chang Yung Chemical Industry Corporation 5,3 %.

(41) Niiden vientiä harjoittavien tuottajien osalta, jotka eivät vastanneet komission kyselyyn tai eivät muuten ilmoittautuneet, polkumyyntimarginaali vahvistettiin käytettävissä olevien tietojen perusteella perusasetuksen 18 artiklan 1 kohdan mukaisesti.

(42) Kyseiset tuottajat edustavat noin 70 prosenttia asianomaisen tuotteen viennistä Taiwanista yhteisöön. Sen vuoksi katsottiin asianmukaiseksi vahvistaa jäännöspolkumyyntimarginaali korkeammalle tasolle kuin korkein otoksessa yhteistyössä toimineelle yritykselle määritetty polkumyyntimarginaali. Vastaavasti jäännöspolkumyyntimarginaali määritettiin niiden tuotetyyppien perusteella, joiden paljouteen perustuvat polkumyyntimarginaalit olivat korkeimmat eli 20 prosenttia.

I. VÄLIAIKAISEN TULLIN KANTAMINEN

(43) Vientiä harjoittavien tuottajien osalta määritetyn polkumyynnin laajuuden ja yhteisön tuotannonalalle aiheutuneen vahingon vakavuuden vuoksi katsotaan olevan tarpeen, että asetuksen (EY) N:o 1091/2000 mukaiset väliaikaisen polkumyyntitullin vakuutena olevat määrät kannetaan lopullisesti käyttöön otettujen lopullisten tullien suuruisina,

ON ANTANUT TÄMÄN ASETUKSEN:

1 artikla

1. Otetaan käyttöön lopullinen polkumyyntitulli Taiwanista peräisin olevan ja CN-koodeihin ex 4002 19 00 ja ex 4002 99 (Taric-koodit: 4002 19 00 10, 4002 99 10 10 ja 4002 99 90 91) kuuluvan styreenibutadieenistyreenikumin tuonnissa.

2. Seuraavien yritysten tuottamien tuotteiden vapaasti yhteisön rajalla -nettohintaan sovelletaan polkumyyntitulleja seuraavasti:

>TAULUKON PAIKKA>

3. Jollei toisin säädetä, sovelletaan voimassa olevia tulleja koskevia säännöksiä ja määräyksiä.

2 artikla

Kannetaan Taiwanista peräisin olevassa tuonnissa asetuksella (EY) N:o 1091/2000 käyttöön otetun väliaikaisen polkumyyntitullin vakuutena olevat määrät lopullisten tullien tasoisina. Vapautetaan lopullisen polkumyyntitullin ylittävät vakuutena olevat määrät.

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä päivänä kuuta .

Neuvoston puolesta

Puheenjohtaja